Kaapstad: ‘Gatvol’-betogings ontwrig inwonersHonderde neem deel aan die betogings in Kaapstad (Foto: Henk Kruger, ANA) Die Stad Kaapstad het Maandag alle vullisverwyderingsdienste opgeskort uit vrees dat die personeel en voertuie onder oproerige betogers gaan deurloop. Betogers teiken sedert verlede week die Stad se personeel en voertuie. Die stadsraad sê in ŉ verklaring beperkte vullisverwydering in gebiede wat nie direk deur betogings geraak word nie, is ook nie in dié stadium moontlik nie. Dit is omdat die meeste personeellede uitdagings ervaar om na en van die werk te reis weens die voortdurende onrus. Die drukgroep Gatvol Capetonian het Maandag gedreig hy gaan sekere dele van Kaapstad, waaronder hoofweë en toegangsroetes, tot stilstand bring. Volgens die drukgroep wil hy die aandag vestig op die toestande waarin agterplaasbewoners op die Kaapse Vlakte woon. Keeromstraat in die middestad van Kaapstad, wat die tuiste van die Wes-Kaapse hooggeregshof is, is weens die betogings gesluit. ŉ Gedeelte van die R300 in Kuilsriver, noord van die stad, Peter Barlowweg, tussen die Robert Sobukwe- en Kasselsvleipad in Belville-Suid, asook dele in die noordelike voorstede is weens die betoging tot stilstand gebring. Volgens Albert Fritz, die minister van gemeenskapsveiligheid in die Wes-Kaap, is vyf betogers Maandag om 07:20 in hegtenis geneem nadat hulle die pad met brandende motorbande in Steenberg en Jakes Gerwelweg in Bishop Lavis versper het. Hy sê voertuie is ook in Robert Sobukwestraat met klippe bygedam. Optogte het ook in Heideveld op die Kaapse Vlakte opgevlam, wat die tydelike sluiting van Duinefonteinweg tot gevolg gehad het. Motorbande is op die aansluiting tussen Forestweg en die R102 gebrand. Brig. Novela Potelwa, provinsiale polisiewoordvoerder, het gesê daar is ook protesoptrede in Kraaifontein, Mamre, Mitchells Plain en Steenberg. Sy sê die Wes-Kaapse polisie het onderneem om met die stad se wetstoepassingsowerhede saam te werk om burgers teen die gewelddadige protesoptrede te beskerm. Dan Plato, burgemeester van Kaapstad, het ŉ beroep op die polisie gedoen om te verhoed dat wetsgehoorsame burgers geterroriseer word. Hy het van die Wes-Kaapse polisiekommissaris ŉ gekoördineerde wetstoepassingsreaksie versoek om inwoners te beskerm. Die stad gaan al weke lank gebuk onder daaglikse betogings met betrekking tot onwettige grondbesettings en behuising. Plaaslike wetstoepassingsowerhede het reeds talle pogings aangewend om die betogings te stuit. Fritz het ŉ beroep op inwoners van Kaapstad gedoen om kalm te bly en hulself te weerhou van geweld tydens openbare protesoptrede. “Die beskadiging van eiendom beïnvloed veral ons behoeftige en kwesbare inwoners en kan nie in ŉ grondwetlike demokratiese samelewing geregverdig word nie. Dit is duidelik dat ŉ kleiner groep aanhitsers hierdie betogings lei en voorgee dat hulle namens die massas praat,” sê Fritz. Fritz sê hy neem kennis van die bestuur van die polisie in die provinsie wat onderneem het om hulpbronne binne die polisie en ander wetstoepassingsagentskappe te mobiliseer om enige wetteloosheid te bekamp. “Die polisie, metropolisie en verkeersdienste is op gereedheidsgrondslag geplaas. Die provinsiale polisie het ŉ streng waarskuwing aan alle gemeenskappe uitgereik om hulle aan die wet te onderwerp. Openbare geweld is ŉ oortreding wat strafbaar is met die wet,” sê Fritz. Fritz wys daarop dat die polisie bedag moet wees op wanneer hulle op betogers behoort toe te slaan. Dit volg ná polisiebeamptes na bewering Vrydag ŉ groep betogers tydens ŉ vreedsame betoging voor die parlement in Kaapstad met waterkanonne en skokgranate verjaag het. “Dit is noodsaaklik dat die polisie se openbareorde-polisiëring (POP) se protokol dringend hersien moet word om te verseker dat die polisie se reaksie voldoende en eweredig is aan die bedreiging wat hulle ervaar,” sê hy. Fritz doen ŉ beroep op enigiemand wat kennis dra van openbare geweld om dit by die polisie by 08600 10111 aan te meld.